Nær uppselt á stórtónleika Dúmbó og Steina Afmælistónleikar Dumbó og Steina verða sem kunnugt er í Eldborgarsal Hörpu annað kvöld klukkan 20 . Að sögn Ísólfs Haraldssonar hjá Vinum hallarinnar og forsvarsmanns tónleikanna , er nú í dag verið að selja ósóttar miðapantanir og stefnir í að setið verði í hverjum krók og kima í þessum 1800 manna sal . " Stemningin er ótrúlega skemmtileg fyrir þetta kvöld og mikil gleði liggjandi í loftinu , " segir Ísólfur . Hann segir að fólk sem komi á tónleikana eigi heima víða um landið , stór hópur sé að koma til að endurupplifa gömlu góðu árin með hljómsveitinni hvort sem það var á balli í Glaumbæ , á Hvoli , í Logalandi eða á Hótel Akranesi . Ísólfur segir að eftir tónleikana muni verða boðið upp á að hitta hljómsveitarmeðlimi á jarðhæð Hörpunnar , í Munnhörpunni . Þar verða settir upp aukabarir og reynt að skapa eftirstemningu . " Þar getur fólk hist og talað saman og vafalaust verða fagnaðarfundir þegar margir brottfluttir Skagamenn hitta æskufélagana . Það er þó ekkert skilyrði að hafa beina tengingu við Skagann , við sjáum það af miðapöntunum að fólk víða að minnist Dúmbó og Steina frá æskuárum sínum sem einnar af fremstu danshljómsveitum landsins . Þetta verður frábært kvöld , " segir Ísólfur Haraldsson .